b'\n_START_ARTICLE_\nTurun ja Kaarinan seurakuntayhtym\xc3\xa4\n_START_PARAGRAPH_\nTurun ja Kaarinan seurakuntayhtym\xc3\xa4 on Suomen evankelis-luterilaisen kirkon paikallinen hallintoyksikk\xc3\xb6, johon kuuluvat Turun ja Kaarinan alueella sijaitsevat seurakunnat. N\xc3\xa4it\xc3\xa4 ovat Turun tuomiokirkkoseurakunta, Turun Mikaelinseurakunta, Turun Martinseurakunta, Turun Henrikinseurakunta, Turun Katariinanseurakunta, Maarian seurakunta, Paattisten seurakunta, Turun ruotsalainen seurakunta, Kaarinan seurakunta sek\xc3\xa4 Piikki\xc3\xb6n seurakunta. Kaksi viimeksi mainittua sijaitsevat Kaarinan kaupungin alueella. Ruotsinkielinen seurakunta toimii sek\xc3\xa4 Turun ett\xc3\xa4 Kaarinan alueella. Yhtym\xc3\xa4n seurakuntien yhteenlaskettu j\xc3\xa4senm\xc3\xa4\xc3\xa4r\xc3\xa4 on 147\xc2\xa0228 (31.12.2015) ja se vastaa 67,4 prosenttia kuntien v\xc3\xa4kiluvusta (2015)\n_START_SECTION_\nHallinto ja luottamuselimet\n_START_PARAGRAPH_\nYhtym\xc3\xa4n seurakunnat ovat toiminnallisesti itsen\xc3\xa4isi\xc3\xa4 yksik\xc3\xb6it\xc3\xa4, joita kutakin johtaa kirkkoherra yhdess\xc3\xa4 seurakuntaneuvoston kanssa. Joka nelj\xc3\xa4s vuosi j\xc3\xa4rjestett\xc3\xa4viss\xc3\xa4 seurakuntavaaleissa valitaan sek\xc3\xa4 seurakuntaneuvostot ett\xc3\xa4 seurakuntayhtym\xc3\xa4n yhteinen kirkkovaltuusto siten, ett\xc3\xa4 \xc3\xa4\xc3\xa4nest\xc3\xa4j\xc3\xa4 t\xc3\xa4ytt\xc3\xa4\xc3\xa4 kumpaakin varten erillisen \xc3\xa4\xc3\xa4nestyslipun._NEWLINE_Seurakuntayhtym\xc3\xa4n korkein virkamies on hallintojohtaja. Seurakuntayhtym\xc3\xa4 huolehtii keskitetysti mm. seurakuntien taloudesta, henkil\xc3\xb6st\xc3\xb6hallinnosta, kiinteist\xc3\xb6ist\xc3\xa4, hautausmaista, kirkonkirjojen pidosta, viestinn\xc3\xa4st\xc3\xa4 ja tietohallinnosta. Lis\xc3\xa4ksi jotkin seurakunnalliset toimintamuodot on Turussa ja Kaarinassa keskitetty yhtym\xc3\xa4n alaisuuteen; n\xc3\xa4it\xc3\xa4 ovat mm. perheneuvonta, sairaalasielunhoito, kriminaali- ja p\xc3\xa4ihdety\xc3\xb6, vammaisty\xc3\xb6, oppilaitosty\xc3\xb6 ja yhteiskunnallinen ty\xc3\xb6. Lapsi- ja nuorisoty\xc3\xb6 toimii p\xc3\xa4\xc3\xa4osin seurakuntatasolla, mutta niit\xc3\xa4 tukee ja koordinoi yhteinen kasvatusasiain keskus.\n_START_SECTION_\nLeirikeskukset\n_START_PARAGRAPH_\nTurun ja Kaarinan seurakuntayhtym\xc3\xa4 omistaa kolme suurta ja korkeatasoista leirikeskusta: Kunstenniemess\xc3\xa4 ja Hein\xc3\xa4nokassa j\xc3\xa4rjestet\xc3\xa4\xc3\xa4n l\xc3\xa4hes kaikki Turun ja Kaarinan rippikoululeirit, Sinapin leirikeskuksessa j\xc3\xa4rjestet\xc3\xa4\xc3\xa4n p\xc3\xa4\xc3\xa4osin erilaisia diakonisia leirej\xc3\xa4, kuten el\xc3\xa4kel\xc3\xa4is- ja perheleirej\xc3\xa4. Lis\xc3\xa4ksi Kaarinan Harvaluodon saaressa on Py\xc3\xb6linrannan kes\xc3\xa4koti.\n_START_SECTION_\nHistoria\n_START_PARAGRAPH_\nTurun tuomiokirkkoseurakunta on ollut olemassa jo 1200-luvulla.  My\xc3\xb6s sen l\xc3\xa4heisyydess\xc3\xa4 mutta alkujaan maaseudulla sijainneet Kaarinan, Maarian ja Piikki\xc3\xb6n seurakunnat on perustettu jo keskiajalla. Kuusiston seurakunta erotettiin Piikki\xc3\xb6st\xc3\xa4 alun perin kappeliseurakuntana vuonna 1653 ja itsen\xc3\xa4isen\xc3\xa4 seurakuntana vuonna 1914, mutta liitettiin Kaarinan seurakuntaan vuonna 1954.  Paattisten seurakunta perustettiin Maarian seurakuntaan kuuluneena kappelina vuonna 1690 ja muutettiin itsen\xc3\xa4iseksi seurakunnaksi vuonna 1937._NEWLINE_Turun tuomiokirkkoseurakunta jaettiin vuonna 1695 suomen ja ruotsinkieliseen seurakuntaan, mutta vuonna 1844 ne j\xc3\xa4lleen yhdistettiin. Vuonna 1921 seurakunta jaettiin Turun ruotsinkieliseen seurakuntaan sek\xc3\xa4 suomenkielisiin Turun tuomiokirkko-, Mikaelin- ja Martinseurakuntiin. Niill\xc3\xa4 oli kuitenkin yhteinen talous ja keskushallinto, mink\xc3\xa4 vuoksi niit\xc3\xa4 kutsuttiin yhteistalousseurakunniksi. Martin seurakuntaan liitettiin vuonna 1959 my\xc3\xb6s Kakskerran seurakunta. Henrikin seurakunta perustettiin vuonna 1963._NEWLINE_Vuonna 1939 Turkuun liitettiin osa Kaarinan ja vuonna 1943 osa Maarian kunnasta. Turkuun t\xc3\xa4ll\xc3\xb6in liitetyill\xc3\xa4 alueilla sijaitsivat my\xc3\xb6s Kaarinan ja Maarian seurakuntien vanhat kirkot. Kaarinan ja Maarian seurakuntien alueet pysyiv\xc3\xa4t kuitenkin ennallaan siten, ett\xc3\xa4 niihin kuuluivat sek\xc3\xa4 Turkuun liitetyt alueet ett\xc3\xa4 n\xc3\xa4iden kuntien j\xc3\xa4ljelle j\xc3\xa4\xc3\xa4neet osat. Vuonna 1967 Turkuun liitettiin loputkin Maarian kunnasta, vuonna 1973 my\xc3\xb6s Paattinen, jolloin samalla Paattisten seurakuntakin liittyi Turun seurakuntayhtym\xc3\xa4\xc3\xa4n. Kaarinan entinen alue jaettiin vuonna 1991 my\xc3\xb6s seurakunnallisesti niin, ett\xc3\xa4 sen Turkuun kuuluneesta osasta muodostettiin nykyinen Katariinanseurakunta, kun taas Kaarinan kunnan puoleisesta osasta muodostui nykyinen Kaarinan seurakunta.'